In da Zeit vua'm Eascht'n Wödkriag håt's auf'n Gebiet vom heitich'n 10. Beziak nua de zwaa Pfoa'n Keplerkiach'n und Antonskiach'n geb'n, de wo mitanaund rund 160.000 Katholik'n zum betreu'n g'håbt hau'm. Drum san Notkiach'n baut wua'n, zu denan a 20 m² große, da Mater Ter Admirabilis g'weichte Kapöi'n g'heat håt, und zwoa genau duat'n, wo heit de Kiach'n steht. Z'eascht woa des da Gebetsraum von ana Untakunft füa valossane Madln, de wo von ana Gräfin Wenckheim g'stiftet wua'n is. Weu owa scho in de 1930ga-Jahrln de Kapöi'n füa de B'suacha z'klaa woa, is 1932 a Vagressarung g'måcht wua'n.